CELEX: 32017R1952
Language: sk
Date: 2017-10-25 00:00:00
Title: Nariadenie Európskeho parlamentu a Rady (EÚ) 2017/1952 z 25. októbra 2017, ktorým sa zrušujú nariadenia Európskeho parlamentu a Rady (ES) č. 2888/2000 a (ES) č. 685/2001 a nariadenie Rady (EHS) č. 1101/89 (Text s významom pre EHP )

31.10.2017   
            
            
               SK
            
            
               Úradný vestník Európskej únie
            
            
               L 284/12
            
         NARIADENIE EURÓPSKEHO PARLAMENTU A RADY (EÚ) 2017/1952
   z 25. októbra 2017,
   ktorým sa zrušujú nariadenia Európskeho parlamentu a Rady (ES) č. 2888/2000 a (ES) č. 685/2001 a nariadenie Rady (EHS) č. 1101/89
   (Text s významom pre EHP)
   EURÓPSKY PARLAMENT A RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 91,
   so zreteľom na návrh Európskej komisie,
   po postúpení návrhu legislatívneho aktu národným parlamentom,
   so zreteľom na stanovisko Európskeho hospodárskeho a sociálneho výboru (1),
   po porade s Výborom regiónov,
   konajúc v súlade s riadnym legislatívnym postupom (2),
   keďže:
   
               (1)
            
            
               Európsky parlament, Rada a Komisia potvrdili svoj spoločný záväzok aktualizovať a zjednodušiť právne predpisy v Medziinštitucionálnej dohode z 13. apríla 2016 o lepšej tvorbe práva (3).
            
         
               (2)
            
            
               V záujme prečistenia acquis a zníženia jeho objemu ho treba pravidelne analyzovať a identifikovať zastarané právne predpisy. Zrušenie zastaraných právnych predpisov je užitočné, aby sa zachovala transparentnosť a jasnosť legislatívneho rámca a aby bol ľahko použiteľný pre členské štáty a príslušné zainteresované strany, v tomto prípade pre odvetvie vnútrozemskej vodnej dopravy a cestnej nákladnej dopravy.
            
         
               (3)
            
            
               Rada prijala v roku 1989 nariadenie (EHS) č. 1101/89 (4). O desať rokov neskôr Rada prijala nariadenie (ES) č. 718/1999 (5), aby boli príslušné nástroje naďalej dostupné pre odvetvie vnútrozemskej vodnej dopravy a na riadenie kapacity flotily. Nariadenie (ES) č. 718/1999 sa vzťahuje na rovnaký predmet ako nariadenie (EHS) č. 1101/89 bez toho, aby sa ním zrušilo.
            
         
               (4)
            
            
               V súlade s článkom 8 ods. 6 Dohody medzi Európskym spoločenstvom a Švajčiarskou konfederáciou o železničnej a cestnej preprave tovaru a osôb (6) sa na všetky vozidlá vyhovujúce technickým normám stanoveným v smernici Rady 96/53/ES (7) od 1. januára 2005 nevzťahujú žiadne kvóty ani povolenia. Nariadenie Európskeho parlamentu a Rady (ES) č. 2888/2000 (8), ktoré sa týka rozdeľovania povolení na premávku ťažkých nákladných vozidiel na území Švajčiarska, by sa malo považovať za zastarané.
            
         
               (5)
            
            
               Po pristúpení Bulharskej republiky a Rumunska k Únii 1. januára 2007 už nariadenie Európskeho parlamentu a Rady (ES) č. 685/2001 (9) nie je potrebné, pretože sa od uvedených členských štátov už nevyžaduje, aby získali povolenie na cestnú nákladnú dopravu a podporu kombinovanej dopravy.
            
         
               (6)
            
            
               Nariadenia (EHS) č. 1101/89, (ES) č. 2888/2000 a (ES) č. 685/2001 by sa preto mali zrušiť,
            
         PRIJALI TOTO NARIADENIE:
   Článok 1
   Nariadenia (EHS) č. 1101/89, (ES) č. 2888/2000 a (ES) č. 685/2001 sa týmto zrušujú.
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Štrasburgu 25. októbra 2017
      
         
            Za Európsky parlament
         
         
            predseda
         
         A. TAJANI
      
      
         
            Za Radu
         
         
            predseda
         
         M. MAASIKAS
      
   
   
      (1)  Ú. v. EÚ C 209, 30.6.2017, s. 58.
   
      (2)  Pozícia Európskeho parlamentu z 12. septembra 2017 (zatiaľ neuverejnená v úradnom vestníku) a rozhodnutie Rady z 9. októbra 2017.
   
      (3)  Ú. v. EÚ L 123, 12.5.2016, s. 1.
   
      (4)  Nariadenie Rady (EHS) č. 1101/89 z 27. apríla 1989 o štrukturálnych zlepšeniach vo vnútrozemskej vodnej doprave (Ú. v. ES L 116, 28.4.1989, s. 25).
   
      (5)  Nariadenie Rady (ES) č. 718/1999 z 29. marca 1999 o pláne kapacity flotily Spoločenstva na podporu vnútrozemskej vodnej dopravy (Ú. v. ES L 90, 2.4.1999, s. 1).
   
      (6)  Ú. v. ES L 114, 30.4.2002, s. 91.
   
      (7)  Smernica Rady 96/53/ES z 25. júla 1996, ktorou sa v Spoločenstve stanovujú najväčšie prípustné rozmery niektorých vozidiel vo vnútroštátnej a medzinárodnej cestnej doprave a maximálna povolená hmotnosť v medzinárodnej cestnej doprave (Ú. v. ES L 235, 17.9.1996, s. 59).
   
      (8)  Nariadenie Európskeho parlamentu a Rady (ES) č. 2888/2000 z 18. decembra 2000 o rozdeľovaní povolení pre premávku ťažkých nákladných vozidiel na území Švajčiarska (Ú. v. ES L 336, 30.12.2000, s. 9).
   
      (9)  Nariadenie Európskeho parlamentu a Rady (ES) č. 685/2001 zo 4. apríla 2001 týkajúce sa rozdelenia povolení členským štátom, ktoré členské štáty dostali na základe dohôd ustanovujúcich určité podmienky pre cestnú nákladnú dopravu a podporu kombinovanej dopravy medzi Európskym spoločenstvom a Bulharskou republikou a medzi Európskym spoločenstvom a Rumunskou republikou (Ú. v. ES L 108, 18.4.2001, s. 1).